50 Jaar gelede in Die Burger | 13 Februarie 1970 | Netwerk24
Olie op land: Ru-olie is by Colchester, 35 myl noordoos van Port Elizabeth, ontdek. Hoewel nog proewe geneem word om vas te stel in watter hoeveelhede die olie beskikbaar is, lyk dit in hierdie stadium nie of dit winsgewend ontgin kan word nie. Mnr. B. V. Olivier, waarnemende hoofbestuurder van Soekor, het gesê die ontdekking is baie bemoedigend. "Nou kan die net nouer getrek word. Ons weet nou waar ons kan soek en waar ons kan boor."
Kiesers se wil: Die aanstaande verkiesing gaan nie oor skinderstories of klein dingetjies nie. Elke kieser moet weet dat hy op stemdag die lot van Suid-Afrika in sy hande hou. So het mnr. P. W. Botha, Minister van Verdediging en leier van die Kaaplandse Nasionale Party, gisteraand op 'n Nasionale vergadering in die Maitlandse stadsaal gesê. 'n Kenmerk van die vergadering was die groot en by tye uitbundige geesdrif van die sowat 500 aanwesiges.
M.C.C besluit: 'n Verkorte toer van twaalf wedstryde – vyf toetse en sewe wedstryde teen graafskappe – is die antwoord van die Engelse Krieketraad op die dreigemente van betogers wat die Springbokke se toer wil verongeluk.
Skilder herdenk: Sowat 140 skilderye en grafiese stukke deur Hugo Naudé is opgeneem in die oorsigtentoonstelling van sy werk in die Nasionale Kunsmuseum in die Kompanjiestuin wat deur Jean Welz geopen is. Die versameling is aanvanklik verlede jaar in Pretoria vertoon om saam te val met die 100ste geboortedag van Hugo Naudé.
Grondpryse styg skerp: Die groot sukses wat grondspekulante behaal het, het veroorsaak dat baie meer mense op hierdie manier probeer geld maak en dit het die pryse van woonerwe geweldig laat styg. So het mnr. H. de G. Laurie, hoofbestuurder van Sanlam, gister in Kaapstad getuig voor die kommissie van ondersoek na die hoë pryse van stedelike woonerwe. "As die aanbod van woonerwe groter word, behoort die pryse gestabiliseer te word," het hy gesê.